**Bekecs Község Önkormányzata Képviselő-testületének**

**10/2017. (X.13.) önkormányzati rendelete**

**a köztemető használatának rendjéről**

Bekecs Község Önkormányzatának Képviselő-testülete a temetőkről és a temetkezésről szóló 1999. évi XLIII. törvény 6. § (4) bekezdésében és a 41. § (3) bekezdésében foglalt felhatalmazás alapján, a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 2. pontjában és a temetőkről és a temetkezésről szóló 1999. évi XLIII. törvény 6. § (4) bekezdésében, a 16. §-ában, 40. §- ában, 41. § (3) bekezdésében meghatározott feladatkörében eljárva a következőket rendeli el:

**1. Általános rendelkezések**

**1. § (1)** A rendelet hatálya kiterjed:

a)a Bekecs község közigazgatási területén található, a Bekecs Község Önkormányzata (továbbiakban: Önkormányzat) tulajdonában álló 154/1 hrsz-ú köztemető, a 154/4 hrsz-ú Ravatalozó, és a Római Katolikus Egyház tulajdonában álló 154/3 hrsz-ú köztemető rész használati rendjére

b) a temetkezési szolgáltatást végzőkre

c) a közszolgáltatást igénybe vevő természetes és jogi személyekre

d) a vállalkozás szerűen munkát végző természetes és jogi személyekre

e) a temető látogatókra

**(2)** Az Önkormányzat a Római Katolikus Egyház tulajdonában álló 154/3 hrsz-ú köztemető rész fenntartásáról és üzemeltetéséről megállapodás alapján gondoskodik.

**2. §** Az Önkormányzat a köztemetők fenntartásával és üzemeltetésével összefüggő feladatait saját maga látja el.

**2. A köztemető infrastruktúrája**

**3. § (1)** A köztemetőben az utak rendszeres karbantartása, tisztántartása, síkosság-mentesítése és a hó eltakarítása az Önkormányzat feladata.

**(2)** A temetőbe gépjárművel, segédmotor kerékpárral, kerékpárral behajtani és ott közlekedni tilos. A tiltás nem vonatkozik a mozgásukban korlátozott idős, vagy beteg személyekre, továbbá a temetkezési szolgáltatást és engedélyezett munkálatokat végzőkre a tevékenységükhöz kapcsolódóan. A temetőbe történő behajtás díjtalan.

**(3)** Tilos a temetőben lévő vízvételi helyet a temetőben található növényzet locsolásán túl más célra igénybe venni.

**4. § (1)** Az Önkormányzat gondoskodik a temető tisztántartásáról, a hulladékgyűjtő edények tartalmának elszállításáról.

**(2)** Az elbontott sírkő ártalmatlanításáról és elszállításáról a temetési hely feletti rendelkezésre jogosult köteles gondoskodni, a kihelyezett hulladékgyűjtőbe az nem helyezhető el.

**3. A temetési helyek és a temetési szabályok**

**5. §** A köztemető területén temetési helyek a következők lehetnek:

a) sírbolt helyek,

b) egyes és kettes felnőtt sírhelyek,

c) urnafalban lévő urnafülkék,

d) urnasírhelyek,

e) díszsírhelyek.

**6. § (1)** A köztemetőben lévő temetési helyek külső méretei:

a) Egyes sírhely: 3,00 m hosszú; 2,20 m széles; 2,00 m mély;

b) Kettes sírhely: 3,00 m hosszú; 4,40 m széles; 2,00 m mély;

c) Díszsírhely: 2,60 m hosszú; 2,20 m széles; 2,00 m mély;

d) Urnasírhely: 0,80 m hosszú; 0,60 m széles; 0,80 m mély;

e) 3 személyes sírbolt: 3,50 m hosszú; 2,50 m széles;

f) 6 személyes sírbolt: 3,50 m hosszú; 3,00 m széles;

g) Urnafülke: 0,30 m hosszú; 0,30 m mély; 0,30 m széles;

**(2)** A köztemetőben a sírok egymástól való oldaltávolságának legalább 90 cm-nek kell lennie, a sorok közötti távolság legalább 1.30 m.

**(3)** A köztemetőben urnasírhelybe négy darab urna helyezhető el.

**(4)** A sírbolt temetőn belüli elhelyezését az Önkormányzat jelöli ki, amennyiben az építtető a sírbolt helyét megváltotta, vagy az építkezéshez a temetési hely feletti rendelkezési jog jogosultja egyébként hozzájárult.

**(5)** A koporsós temetésre szolgáló temetési helyre – az illetékes népegészségügyi feladatkörben eljáró járási hivatal által kiadott – sírnyitási engedéllyel további legfeljebb egy elhalt és két 25 évnél régebbi holttestmaradvány temethető rá.

**7. §** **(1)** Az elhunyt átvétele a köztemető ravatalozójába a Ttv. által előírt szállítási okmányok alapján lehetséges. Az átvételt a ravatalozó gondnoki feladatokat ellátó vállalkozó végzi, melynek tényét az Önkormányzati Hivatal részére igazolja.

**(2)** A köztemető ravatalozójában lévő halott-hűtőbe az elhunytak csak a szabályszerű átadás-átvételt követően kerülhetnek. A hűtés során gondoskodni kell arról, hogy a ravatalozásig, illetve az eltemetésig az elhunyt megfelelő azonosítása minden kétséget kizáróan biztosítható legyen. A holttest hűtéséről az eltemetésig folyamatosan gondoskodni kell.

**4. A díszsírhelyekre vonatkozó külön szabályok**

**8.§ (1)** A köztemetőben a képviselő-testület a Díszpolgári cím alapításáról és adományozásának rendjéről szóló önkormányzati rendeletben meghatározott módon díszsírhelyet adományozhat.

**(2)** A díszsírhely adományozásáról az eltemettetőt vagy az elhalt legközelebbi hozzátartozóját írásban kell értesíteni.

**(3)** A díszsírhely mentes a sírhelyre vonatkozó megváltási és újraváltási díj megfizetésének kötelezettsége alól. A díszsírhelyek a köztemető fenntartásáig fenntartandók, azokat megszüntetni, újraértékesíteni nem lehet. A díszsírhelybe az elhalt özvegye is eltemethető, a sírhelynyitás és rátemetés költségeit annak kezdeményezője viseli.

**(4)** A díszsírhelyek gondozásáról az elhunytak hozzátartozói, ezek hiányában az önkormányzat köteles gondoskodni.

**(5)** A díszsírhellyé nyilvánítás tényét a sírhelyek nyilvántartó könyvében fel kell tüntetni.

**5. A temetési helyek, sírjelek fenntartására vonatkozó szabályok**

**9. § (1)** A sírhely fölé épített szegélykő, síremlék, sírbolt, sírjel, illetve a temetési helyre ültetett növényzet nem terjedhet túl a temetési hely feletti rendelkezési jog jogosultja által megváltott temetési hely területén.

**(2)** Fát, cserjét a köztemető területén csak az Önkormányzat vagy az Önkormányzat által megbízott személy ültethet.

**(3)** A temetési helyeknél pad – a temetési hely feletti rendelkezési jog jogosultjának előzetes írásbeli kérelme alapján – a Polgármester engedélyével állítható.

**(4)** Az (1) (2) (3) bekezdés szerinti kötelezettség megsértése esetén a Polgármester megfelelő határidő kitűzésével köteles a temetési hely feletti rendelkezési jog jogosultját a jogszerű állapot helyreállítására felszólítani.

**(5)** A sírhelyeket a temetés alatt álló sorokban – fő szabályként – folytatólagos sorrendben kell felhasználni. A betelt sírhely sorokat az utolsó temetés napjával le kell zárni. A lezárt sorokba csak rátemetéssel lehet temetni.

**10. § (1)** A temetőben végzendő munkát a sírgondozás kivételével az Önkormányzatnak be kell jelenteni. Az Önkormányzat a bejelentésekről nyilvántartást köteles vezetni, amely tartalmazza a bejelentés és a munka megkezdésének időpontját, a munka helyét, megnevezését, az építtető és kivitelező nevét, címét, sírbolt építése esetén a jogerős építési engedély számát.

**(2)** Az előírt engedély hiánya vagy attól való eltérés esetén az Önkormányzat:

a) a sírhely birtokosát határidő kitűzésével felhívja a sérelmes állapot megszüntetésére,

b) a felhívás eredménytelensége esetén a szükséges munkát elvégzi (elvégezteti) és annak költségét áthárítja a sírhely birtokosára.

**(3)** A temetőben vállalkozásszerűen munkát végző köteles betartani az e rendeletben meghatározott feltételeket. A munkavégzés során a szomszédos temetési hely nem sérülhet, az eredeti állapot nem változhat meg. A munka ideje alatt a temetési helyek látogatását nem lehet akadályozni.

**(4)** A temető tisztasága és rendje érdekében a sír áthelyezése, új síremlék állítása miatt – vagy más módon – feleslegessé vált sírjel, sírkőmaradvány elszállításáról a temetési hely feletti rendelkezési jog jogosultja, eltérő rendelkezés hiányában 1 hónapon belül köteles gondoskodni.

**(5)** A (4) bekezdésben meghatározott határidő eredménytelen elteltét követően az Önkormányzat a temetési hely feletti rendelkezési jog jogosultját köteles felszólítani kötelezettsége teljesítésére.

**(6)** Az (5) bekezdés szerinti felszólítás eredménytelensége esetén az Önkormányzat gondoskodik a bontási törmelék, sírkőmaradvány elszállításáról a temetési hely feletti rendelkezési jog jogosultjának költségére.

**11. § (1)** A lejárt használati idejű temetési helyen lévő síremlékkel kapcsolatos bontási és elszállítási kötelezettségére az Önkormányzat az újra váltásra meghirdetett határidő leteltét követően köteles a temetési hely feletti rendelkezési jog korábbi jogosultját -vagy a nyilvántartásban fellelhető utolsó betemetés megrendelőjét – írásban figyelmeztetni. Ha az Önkormányzat figyelmeztetése ellenére a kötelezett a használati idő lejártát követő 6 hónapon belül kötelezettségét nem teljesíti a síremlék lebontható és értékesíthető.

**(2)** A síremlék bontásáról, tárolásáról, értékesítéséről és annak eredménytelensége esetén megsemmisítéséről az Önkormányzat köteles nyilvántartást vezetni és azokat öt évig megőrizni.

**6. A köztemető használati rendje**

**12. § (1)** A köztemető nyitva tartási rendje:

november 15-től március 15-ig: 07.00 – 16.00 óráig

március 16-tól november 14-ig: 06.00 – 20.00 óráig

**(2)** A temetőből a nyitva tartási idő leteltekor külön felszólítás nélkül el kell távozni.

**(3)** A nyitva tartás rendjét a temető bejáratánál ki kell függeszteni.

**13. § (1)** A temetőben mindenki a hely csendjének, a kegyeletnek megfelelő magatartást köteles tanúsítani. Tilos a temető területén rádiózni, és – a szertartásokhoz-, megemlékezésekhez kötődő zeneszolgáltatás kivételével – zenét hallgatni.

**(2)** A temető területére állatokat bevinni, vagy beengedni – a vakvezető kutyák kivételével –

tilos.

**(3)** A temetőkben sírokat, sírboltokat, síremlékeket, kegyeleti tárgyakat, a síremlékeket a sírokra ültetett fákat és növényeket, valamint a sírok díszítésére szolgáló anyagokat beszennyezni tilos.

**14. §** A köztemetőben lévő ravatalozó igénybevételének részletes szabályai a következők:

a) Az előkészületi munkák tekintetében, beleértve a beszállított elhunyt, illetve a hamvakat tartalmazó urna azonosítását és a temetési kellékek vizsgálatát is, a jogszabályokban foglaltak alapján kell eljárni.

b) A ravatalozó gondnoki feladatokat ellátó gondoskodik a hangosító berendezés, valamint a terem világítás hibátlan működéséről, valamint biztosítja a várakozó zenemű lejátszásának lehetőségét.

c) A ravatalozó helyiség használatát egy órával a szertartás időpontját megelőzően biztosítani kell.

d) A temetés adatait a ravatalozó gondnok a temető bejáratánál lévő tájékoztató táblán feltünteti.

**7. A kegyeleti tárgyak, növényzet elhelyezése, a sírgondozás szabályai**

**15. § (1**) A temetőben csak a sírok, síremlékek, urnahelyek díszítésére szolgáló tárgyak, növények helyezhetők el.

**(2)** A sírhely birtokosa köteles a sírhely gondozását, gyomtalanítását rendszeresen elvégezni.

**(3)** A sírhelyek köré szilárd burkolatú kísérőjárda építhető, a sírhely határain belül.

**(4)** A sírok és az urnasírok kerítéssel nem határolhatók körül.

**(5)** A temetőben engedély nélkül elhelyezett és a temető rendjét zavaró tárgyakat az Önkormányzat jogosult eltávolítani.

**16. § (1)** A köztemetőt 14 éven aluli gyermekek, illetőleg cselekvőképtelen személyek kizárólag cselekvőképes, nagykorú személyek kísérete mellett látogathatják.

**(2)** Tilos a temetőben szemetelni. Az elhervadt virágokat, koszorúkat, az elhasznált csomagoló anyagot és minden más hulladékot kizárólag ezek gyűjtésére szolgáló hulladékgyűjtőbe szabad elhelyezni. A temetőben lévő hulladékgyűjtőbe a temetőn kívül keletkezett hulladékot elhelyezni tilos.

**(3)** A sírhelyek gondozása során keletkező hulladék a sírhelyek között nem tárolható.

**8. A kegyeleti közszolgáltatáshoz kapcsolódó díjak**

**17. § (1)** A kegyeleti közszolgáltatási díjak az alábbiak:

a) temetési hely megváltási díja,

b) temetési hely újraváltási díja,

**(2)** Az üzemeltetéshez kapcsolódó szolgáltatási díjak:

a) ravatalozó igénybevételi díja

**(3)** A kegyeleti közszolgáltatás díjait a Rendelet 1. melléklete tartalmazza.

**(4)** A kegyeleti közszolgáltatás díjait a kötelezettek az alábbiak szerint fizetik meg az Önkormányzatnak:

a) A temetési hely megváltási díját a temetés hely megváltója a temetési hely megváltásakor köteles egy összegben megfizetni a kiállított számla alapján.

b) a temetési hely újra váltási díját a temetési hely feletti rendelkezési jog jogosultja a temetési hely újra váltásakor köteles a választása szerinti használati időre egy összegben megfizetni a kiállított számla alapján.

c) A ravatalozó igénybevételi díját a temetés megrendelője vagy meghatalmazottja köteles megfizetni az elhunyt ravatalozásáért, a ravatalozó használatáért a kiállított számla alapján.

**18. § (1)** A temetőben vállalkozás szerűen munkát végzők által fizetendő temetőfenntartási hozzájárulási díjat a rendelet 1. melléklete tartalmazza.

**(2)** A temetőfenntartási díjat a temetőben vállalkozás szerűen munkát végző a munkavégzés megkezdése előtt köteles megfizetni a kiállított számla alapján.

**19. §** **(1)** A temetési helyek használati jogának megváltási időtartama:

a) sírbolt esetén 60 év

b) sírhely esetén 25 év

c) urnafülke, urnasírhely esetén 25 év

**(2)** A (1) bekezdés b) és c) pont szerinti temetési helyek kétszeres időtartamra is megválthatók.

**(3)** A használati idő eltelte után a temetkezési helyek az érvényes újra váltásidíj megfizetésével, újabb ciklusra megválthatók.

**(4)** Ha a használati idő leteltét követően a sírboltot 5, az egyéb temetkezési helyeket 3 éven belül ismételten nem váltják meg, az Önkormányzat jogosult azt minden megtérítési igény nélkül újból felhasználni.

**(5)** Előre sírhelyet megváltani az érvényes sírhelydíj háromszorosának megfelelő összegért lehet. Az előre megváltott sírhelyre a megváltást követő 1 éven belül síremléket köteles a megváltó állíttatni, különben megszűnik a sírhely feletti rendelkezési joga.

**9. A köztemetői nyilvántartás**

**20. § (1)** Az Önkormányzat a Ttv.-ben foglaltakon kívül az alábbi nyilvántartásokat köteles vezetni:

a) sírhely megváltó könyv,

b) díszsírhely nyilvántartás,

c) temetőben végzendő munkák nyilvántartása.

**(2)** A nyilvántartásokba történő bejegyzést időrendi sorrendben kell teljesíteni.

**(3)** A temető dokumentációkat a temető lezárásáig az Önkormányzat köteles megőrizni, azt követően pedig átadni a Megyei Levéltárnak.

**10. Záró rendelkezések**

**21. § (1)** Ez a rendelet a kihirdetését követő 3. napon lép hatályba.

**(2)** Hatályát veszti a temetőkről és a temetkezésekről szóló 25/2013. (XII.29.) számú önkormányzati rendelet

Dr. Bodnár László Bodnár Jánosné

polgármester jegyző

**1. melléklet**

**a köztemető használatának rendjéről szóló 10/2017. (X.13.) önkormányzati rendelethez**

I. Temetési helyek megváltási díjai:

l. Nem bekecsi lakos elhunyt esetén:

1.1 Sírbolt 60 évre 104.000,-Ft

1.2. Sírbolt 25 évre 55.000,-Ft

1.3. Urnafülke 25 évre 40.000,-Ft

1.4. Urnasirhely 25 évre 40.000,-Ft

2. Bekecsi lakos elhunyt esetén a kedvezményes megváltási díjak:

2.1 Sírbolt 60 évre 25.000,-Ft

2.2. Sírbolt 25 évre 6.000,-Ft

2.3. Urnafülke 25 évre 30.000,-Ft

2.4. Urnasirhely 25 évre 30.000,-Ft

II. Kegyeleti közszolgáltatási díjak:

1. Ravatalozó használati díj

1.1 koporsós ravatalozással 14.000,-Ft 5.000,-Ft

1.2 urnás ravatalozással 7.000,-Ft 2.000,-Ft

III. A temetőben vállalkozás szerűen munkát végzők által fizetendő temető fenntartási hozzájárulás díja:

1. 3000 Ft/alkalom